[CHAMPAULT] LES GENDRON 59 
traitast. Il y a longtemps que je le souhaite, ayant une entière con- 
fiance en uous.” Je luy fis réponse que j’estois bien obligé à la bonté 
du Roy et a sa majesté de l’estime qu’ils faisoient de moy, sans l’auoir 
mérité; et que je ferois tout mon possible de luy tesmoigner par mes 
soins le désir que j’auois de maquitter de mon deuoir en son endroit. 
Le lendemain matin qui estoit le premier jour de l’année 1665, ie luy 
appliqué un de mes sachets. Ce remède eu un si bon succez par la dimi- 
nution qu’il apporta a ses douleurs que toute la cour en tesmoigna sa 
joye, qui se répandit par toute la france; à la confusion de celuy qui 
l’auoit traittée, un chacun en glosant à sa mode et me donnant mil béné- 
dictions. Le Roy même ne peut s’empescher de dire qu’il auoit bien du 
regret de ce que ie ne l’auois pas pansée plustost: que sans doubte le 
mal de la Reine ne serait empiré comme il auoit fait; ét me commanda 
des lors de l’aller uoir de six en six jours pour luy rendre comte en parti- 
culier de l’effet de mes remèdes et du succez, que j’en pouuois espérer. 
Mais comme j’auois plusieurs ennemis qui ne cherchoient que les occa- 
sions de me nuire, je fus refusé dès la première fois à la porte de la cham- 
bre du Roy par un huissier qui m’obliga de m’en retourner sans que le 
Roy qui me uoyoit tous les jours m’en parlast. La Reine néantmoins 
s’aduisa un jour, comme j’acheuois de la panser de me demander si 
j’auais esté uoir le Roy en sa chambre comme il me l’auoit commandé; 
ie luy dis ingénuement que l’on m’avait refusé la porte, et que, de crainte 
d’estre importun à sa majesté, je n’y estois pas retourné du depuis. 
“Mon pauure monsieur gendron, me dist cette bonne princesse, ne faut 
pas agir ainsy à la cour; faut ponctuellement obéir aux ordres du Roy et 
faire ce qu’il commande. Allez y tout présentement.” Et commanda 
à monsieur de joyeuse de my conduire; ce qui fu en même temps. Et 
me présenta au Roy qui me dist “d’ou uient que uous ne m’étes pas uenu 
uoir come je uous l’auois dit?” Je luy dis le sujet: a quoy il ne fit 
aucune réponse. Et aprés un entretien d’enuiron un quart d’heure sa 
majesté me dist “Uenez me uoir de trois en trois jours.” Estant parti 
de sa chambre, elle repeta encore tout haut en la présence de ceux qui 
estoient dans son antichambre “Ne manquez pas de me uenir uoir de 
trois en trois jours en quelque estat que je sois”. 
Estant de retour chez la Reine je ne manqué de luy dire ce qui 
sestoit passé. Dont la Reine fut fort contente et me donna sur ce sujet 
plusieurs instructions qui metoient bien nécessaires pour me maintenir 
à la cour, ou toutes mes actions estoient bien obseruées. 
Les médecins ni les chirurgiens n’ozérent plus me rien dire, n’y me 
faire la guerre à découvert, de crainte de déplaire à leur Majestez; dont 
ils me uoyent appuyés. Je ne puis touttes fois si bien mettre en pratique 
les bonnes maximes que m’auoit donnée la Reine, que je ne me laissast 
aller quelques fois a la fausse amitié que quelques dissimulez faignoient 
